  Майя Бывальцева Удмурт кун университетлы ректорез быръёнъёсы 6 адями пыриськоз. 23-тӥ толшоре со сярысь ивортэ УдГУ-лэнпресс-службаез. Университетлы кивалтӥсез быръён ужрадлэн нырысетӥ люкетэз 20-тӥ толшоре йылпумъяськиз. Ӧрие ӵектонъёсын 56 протоколъёс вуизы. Байметов Владимир Александрович, психологи тодосъя кандидат, Удмурт Элькунысь ватсаса ӧнер дышетонъя «Дышетонэз азинтонъя институт» ужъюртлэн ректорез — ӵектэмын 1 ёзсӧзнэтэн; Боткин Игорь Олегович, экономика тодосъя доктор, профессор, Мувӧйя но чагыр эстӥськонъя М. С. Гуцериев нимо институтлэн кивалтӥсезлэн тодос ужъя воштӥсез — ӵектэмын 2 ёзсӧзнэтэн; Васильева Галина Николаевна, экономика тодосъя кандидат, УдГУ-ысь ӧнер дышетонъя колледжлэн кивалтӥсез — ӵектэмын 3 ёзсӧзнэтъёсын; Леонов Николай Ильич, психологи тодосъя доктор, профессор, Педагогикая, психологияя но мерлыко технологиосъя институтысь кафедралэн кивалтӥсез — ӵектэмын 10 ёзсӧзнэтъёсын; Меньшиков Игорь Викторович, биологи тодосъя доктор, профессор, тодос ужъя но инновациосъя проректор, Естественной наукаосъя институтысь кафедралэн кивалтӥсез — ӵектэмын 6 ёзсӧзнэтъёсын; Мерзлякова Галина Витальевна, истори тодосъя доктор, профессор, УдГУ-лэн ректорез — ӵектэмын 34 ёзсӧзнэтъёсын. 25-тӥ толшорозь ӧри вань кандидатъёслэсь ужкагазъёссэс кутоз, нош 27-тӥ толшоре ортчоно кенешонын со ужкагазъёсты эскерозы но ректорлэн интыужаз кандидатураосын лыдметлэсь ӵектоссэ кылдытозы. Тодэ вайытом, таяз арын Ижкарысь Михаил Калашников нимо техникая кун университетлы но кивалтӥсез быръёнъёс ортчо. Тегъёс: Дышетон УдГУ Ижкар Удмуртия  